Den bedst mulige sæsonpremiere blev søndag en realitet, da Jonas Vingegaard endnu engang smadrede sine konkurrenter i O Gran Camiño. Med sin første enkeltstartssejr som professionel cementerede Vingegaard sin samlede sejr i løbet, hvor han også vandt 2. og 3. etape efter neutraliseringen af 1. etape . Dermed slog den regerende Tour de France-vinder også fast, at han er kommet godt igennem vinteren. - Det er meget lovende – også når man kigger nogle år frem, siger TV 2 SPORTs cykelsportsekspert Emil Vinjebo. Han hæfter sig ved, at den regerende Tour de France-vinder ser ud til at være kommet stærkere ud af vintertræningen, end han tidligere har gjort. At han ser ud til at være på jagt efter flere sejre og er i stand til at vinde dem, hvilket andre Tour-vindere har haft svært ved. Faktisk spåede Cykling Weekly lidt kækt inden sæsonstarten, at Vingegaard ikke ville vinde et eneste løb i 2023. - Vingegaard var den suverænt bedste rytter i løbet. Det havde jeg egentlig forventet i O Gran Camiño, men i 2023 findes der ingen lette cykelløb at vinde. Derfor synes jeg, at han med sine præstationer de seneste dage har vist, at han er bedre fra sæsonstarten, end han tidligere har været. Klart bedre end dobbelt verdensmester Inden søndagens enkeltstart havde Jonas Vingegaard et forspring på 53 sekunder til nummer to i klassementet. Det udbyggede han til 2:30, men endnu mere bemærkelsesværdigt: Vingegaard var klart bedre Rohan Dennis, der har vundet VM i enkeltstart to gange. Ved mellemtiden efter 10,6 kilometer var Vingegaard 25 sekunder hurtigere end Dennis. Ved målstregen efter 18,1 kilometer var han 35 sekunder hurtigere end sin holdkammerat. - I dag var næsten den største test, hvor han kunne måle sig med Rohan Dennis. At slå ham med 35 sekunder – næsten to sekunder på kilometer – er virkelig imponerende. Godt nok passede ruten Jonas Vingegaard lidt bedre, men det er altså stadig en stor forskel på nummer et og to. - Det er en fed målestok at have en tidligere verdensmester, der kører alt, hvad han kan. Rohan Dennis har international klasse i den disciplin, hvor Vingegaard i dag hentede sin første sejr, siger Emil Vinjebo. Jonas Vingegaards næste løb af Paris-Nice, der begynder søndag den 5. marts. Her stiller Tadej Pogacar også til start. Ligesom Vingegaard har sidste års Tour-toer vundet tre etaper og klassementet i sit første løb i denne sæson.

Referat:
Jonas Vingegaard var suveræn i etapeløbet O Gran Camiño, hvor han vandt tre etaper og den gule førertrøje.